KFC-afdankings was wettigFoto: IOL “Dit is voldoende dat die individu deel was van ŉ span mense wat nie hul pligte nagekom het nie; in hierdie geval was hul plig om seker te maak dat voorraad nie verdwyn nie,” het regter Piet Shai in sy uitspraak gesê. Volgens die berig het 265 stukkies hoender, 63 kg aartappelskyfies, 424 blikkies koeldrank en 518 blikkies sap verdwyn. “Die werknemers het verskeie geleenthede gehad om met die sak patats vorendag te kom, maar hulle het dit nie gedoen nie,” het Shai gesê. True Blue Foods (KFC) het ontdek dat die voorraad slegs verdwyn wanneer dieselfde groep mense werk, maar niemand het met inligting vorendag gekom nie. Die span van 11 werknemers is afgedank en hulle het die saak na die Kommissie vir Versoening, Bemiddeling en Arbitrasie (KVBA) verwys. Die kommissie het beslis dat die afdanking onregverdig was, aangesien die maatskappy nie bewys het dat hulle aanspreeklik is vir die diefstal of geweet het wie die voorraad gesteel het nie. Die KVBA het die maatskappy beveel om ses maande se vergoeding aan elke werknemer te betaal. Die maatskappy het hierna die arbeidshof genader waar Shai die KVBA se beslissing tersyde gestel het.